《次韵王尧明游北寺》
宋代·李纲

小雨湿残花，回风振芳草。胜游宜及时，嘉此春物好。

萧然二三子，散策穷杳眇。招提枕郊头，殿阁出林表。

中有王屋泉，一酌百虑澡。踟蹰古城隅，幽径通翠筱。

嗟予阻追陪，正坐尘事绕。衣冠方北渡，亲故幸非少。

客情终念归，回首云缥缈。遥怜松菊荒，仰羡鹳鹤矫。

园田诚可乐，鼙鼓尚惊扰。何当终素心，永叹忧用老。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。